Dogter vra vir 2de wonderwerk ná aanval op pa | Netwerk24
Dogter vra vir 2de wonderwerk ná aanval op pa
Deur Susan Cilliers 13 Junie 2018 21:47
Dit is ’n wonderwerk dat haar pa die vyf skote oorleef het wat rowers op hom geskiet het. Nou vra Marle van Heerden dat mense vanoor die land bid vir ’n tweede wonderwerk: Dat haar pa, Kallie (62), sal herstel.
Thelma en Kallie van Heerden. Foto: Verskaf
Van Heerden sr. was Woensdag nog in ’n ernstige toestand en onder verdowing in die Life Anncron-hospitaal in Klerksdorp se hoësorgeenheid, sê Pieter du Preez, AfriForum se takvoorsitter in Stilfontein.
Drie rowers het Van Heerden Maandagmiddag by die stoor op sy plaas Rooikuil naby Hartbeesfontein, Noordwes, oorval. Hulle het hom vyf keer geskiet terwyl hulle hom in die plaashuis ingedwing en die kluis se sleutel van hom geëis het. Van Heerden het verbete teruggeveg. Hy is in die regterhand, elmboog, pols, en twee keer in sy borskas geskiet.
Een koeël het in sy long vasgesteek, en dit sal voorlopig nie verwyder word nie. Die skade aan sy hand en arm sal eers herstel kan word sodra hy sterk genoeg is vir ’n operasie, sê Du Preez.
Die swaar gewonde Van Heerden het self hulp op die burgerbandradio ontbied nadat die rowers hom in ’n kamer toegesluit en vuurwapens gebuit het. Sy buurman was eerste op die toneel en het nog hulp ontbied. Die gebeurlikheidsplan van die Hartbeesfontein Landbouvereniging se veiligheidskomitee het dadelik in werking getree. Hulle het ’n voertuig na die toneel gestuur, die polisie en ambulans ontbied en die omgewing begin fynkam, sê Jaco Maré, voorsitter van die vereniging.
Du Preez sê AfriForum se skoonmaakdiens het Dinsdag die plaashuis gaan skoonmaak sodat Van Heerden se vrou, Thelma, en hul dogters dit nie hoef te gedoen het nie.
“Daar was baie bloed waar Kallie geskiet is. Ons het ook die diefwering herstel wat die buurman moes afknip om by Kallie uit te kom.”
Sy en hul drie dogters was geskok en emosioneel, maar hulle put krag uit hul geloof.
Du Preez sê Thelma het gevra om deur die plaashuis te loop voordat hulle die toneel opruim, omdat “sy wou sien wat gebeur het en sy wou vrede maak met die toneel”.
“Thelma wou ook nagklere vir Kallie kry. Sy en hul drie dogters was geskok en emosioneel, maar hulle put krag uit hul geloof. Dit was swaar om daar saam met hulle te wees.”
Van Heerden was alleen op die plaas toe hy aangeval is. Thelma was op die dorp.
Kapt. Aafje Botma, polisiewoordvoerder in Noordwes, sê niemand is nog in hegtenis geneem nie. Die polisie ondersoek sake van huisroof en poging tot moord.
Meer oor: Kallie Van Heerden | Klerksdorp | Aanval | Skiet | Wonderwerk
Gewonde boer probeer koeël met hand keer
Swaargewonde boer ontbied hulp ná plaasaanval
Man veg om lewe ná aanval op plaas